Ar galloud gall zo mennet d'ober ac'hanomp Frañsizion hag eus hor bro un tamm eus Frañs. An Emsav brezhon, diouzh e du, zo mennet da derriñ ar galloud gall en hor bro ha da reiñ da bobl Vreizh perc'henniezh war he  feadra ha mestroni war he zonkadur. Dre-se ne c'haller ket meizañ ar c'heñverioù etre an Emsav hag ar galloud gall e termenoù a emglev hag a beoc'h, hogen e termenoù a enebouriezh hag a vrezel.    E gwir, brezel zo e "Bretagne" abaoe deiz kentañ an Emsav. E mareoù 'zo e vez kriz ha gwadus, e mareoù all e vez mut, evel un tan dindan al ludu. Hogen ne baouez ket. Ne c'hallo paouez nemet gant dibenn ar galloud gall e Breizh.    Ar brezel renet gant Emsav ur bobl-suj ouzh ar galloud sujer, ar  brezel dispac'hel, a c'houlenn digant an Emsav-dieubiñ perzhioù n'int ket re ul lu reoliek savet gant ur riez enep d'ur riez all. Al lu reoliek zo un nerzh fizikel diforc'h, ma n'eo ket distag, diouzh nerzh speredel ar vro.    Al lu dispac'hel zo da gentañ un nerzh speredel : drezañ e tifluk spered ar vro diouzh noz ar sujidigezh. Dre-se, an emgannoù kentañ en deus da ren zo emgannoù speredel : an nerzh fizikel a zeu dezhañ da heul e drec'hioù war dachenn ar spered. Ur vro zo leviet gant ur Stad. Ur  Stad wirion zo leviet gant ur spered. Ur spered a implij ur yezh. N'eus nemet ar re a gompren ar yezh-mañ a c'hell kompren spered o bro o vezañ awenet ganti.    An emgann dispac'hel a vez renet da gentañ e-pad pell amzer war dachenn ar spered. Anez kompren ar wirionez-se, ne gomprener netra er pezh a dremen er "Bretagne" abaoe ur c'hantved evit adsevel "Breizh" adsavet, an Emsav dioreet .